Izvor: Marko Prpic/PIXSELL

Sjedinjene Države osigurat će milijardu dolara za Inicijativu triju mora, izjavio je u subotu američki državni tajnik Mike Pompeo govoreći o projektu u kojem sudjeluje i Hrvatska.

"Kroz mehanizam međunarodne suradnje i uz potporu Kongresa, osigurat ćemo milijardu dolara srednjoj i istočnoj Europi za Inicijativu triju mora", rekao je Pompeo na konferenciji o sigurnosti u Muenchenu. "Cilj nam je kroz snažan privatni i javni sektor zaštititi demokracije", dodao je.

Inicijativa triju mora neformalna je politička platforma članica EU-a iz istočne i srednje Europe na potezu Baltik-Jadran-Crno more.

Projekt je osobito promovirala hrvatska predsjednica u odlasku Kolinda Grabar-Kitarović s poljskim predsjednikom Andrzejom Dudom kako bi se postigla snažnija povezanost unutar regije na području energetike, transportne infrastrukture te digitalnih komunikacija, kao i smanjio jaz između zapadne i istočne Europe.

Grabar-Kitarović je na jednom od zadnjih predsjedničkih nastupa na marginama Svjetskog gospodarskog foruma u Davosu pozvala svoga nasljednika Zorana Milanovića da podrži hrvatsko sudjelovanje u Inicijativi triju mora.

Odgovarajući tada na novinarsko pitanje o upitnoj podršci Inicijativi triju mora novoizabranog hrvatskog predsjednika Milanovića, Grabar-Kitarović je kazala da je to njegova odluka, ali bi mu ona preporučila da podrži inicijativu. Dodala je i da vjeruje da se Hrvatska neće povući iz inicijative, jer ta inicijativa nije samo na predsjedničkoj razini nego na mnogim drugim razinama, kako predsjednika vlade i resornih ministarstava tako i samog biznisa.

Milanović je u predizbornim nastupima i intervjuima tu inicijativu nazvao "običnom paradom” i “starom tlapnjom” predsjednice Grabar-Kitarović.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.